Midagi on Nimbinis teisiti kui eelmine kord. Kuigi siis sattusime siia tööpäeval. Tundub, et konkurents marihuaanamüüjate vahel on tõsiselt tihenenud. Kui pool aastat tagasi vaevalt tobi-pakkumisi tehti (mäletan ühte koolivormis poisikest, kes arglikult pakkumas käis), siis nüüd tahab müüa  iga teine vastutulija. Kas on näpud põhjas või tahetakse kraamist kibekiiresti lahti saada? Rase naine, kes näeb välja nii ümar, nagu hakkaks iga kell sünnitama, ei loe midagi. "Kas tahad marihuaanat või seeni?" uurivad ametlikult hipirõivastega kaubitsevate tänavapoekeste müüjad üksteise võidu. "Eriti tugev kanepikook või -muffin!" sosistab blondiin keskealine naine meelitavalt. "Tahad proovida, hommikul ise küpsetasin?"